遣騎迎家久稽來訊
作者：楊萬里
朝代：宋

paragraphs: 還家家尚緬，迎家家未來。
去住兩不知，安否更相猜。
偶思十年事，誰謂今歲乖。
始我離高安，述職朝天街。
中外理難必，骨肉心與偕。
同室忽分塗，老情非不懷。
入京就一列，汲汲營尺榱。
牆屋亟求完，婦子豈我催。
前知來期杳，更用辛苦爲。
屬以王事出，寒舲如江淮。
風霜厲宵泳，山水薦曉瓌。
六朝幾宿草，事往空餘哀。
夢收兒女書，喜極睫爲開。
一欣雖非實，差慰腸九回。
歸帆拂惠山，良訊傳荆涯。
啟緘復非真，旅思彌不佳。
船門且看雪，呼僮滌荷杯。